**ORDIN Nr. 6756/2023 din 6 decembrie 2023**

**pentru aprobarea Metodologiei privind depășirea efectivelor formațiunilor de antepreșcolari, preșcolari sau elevi din unitățile de învățământ preuniversitar de stat**

EMITENT: MINISTERUL EDUCAŢIEI

PUBLICAT ÎN: MONITORUL OFICIAL NR. 1122 din 13 decembrie 2023

 Având în vedere:

 - prevederile art. 23 alin. (6) din Legea învățământului preuniversitar nr. 198/2023, cu modificările ulterioare;

 - Referatul de aprobare nr. 3.064/DGMRURS din 28.09.2023,

 în baza prevederilor art. 13 alin. (3) din Hotărârea Guvernului nr. 369/2021 privind organizarea şi funcţionarea Ministerului Educaţiei, cu modificările şi completările ulterioare,

 **ministrul educaţiei** emite prezentul ordin.

 ART. 1

 Se aprobă Metodologia privind depăşirea efectivelor formaţiunilor de antepreşcolari, preşcolari sau elevi din unităţile de învăţământ preuniversitar de stat, prevăzută în anexa care face parte integrantă din prezentul ordin.

 ART. 2

 Direcţia generală management resurse umane şi reţea şcolară din cadrul Ministerului Educaţiei, inspectoratele şcolare şi unităţile de învăţământ preuniversitar de stat duc la îndeplinire prevederile prezentului ordin.

 ART. 3

 Prezentul ordin se publică în Monitorul Oficial al României, Partea I.

 Ministrul educaţiei,

 **Ligia Deca**

 Bucureşti, 6 decembrie 2023.

 Nr. 6.756.

 ANEXĂ

 **METODOLOGIE**

**privind depășirea efectivelor formațiunilor de antepreșcolari, preșcolari sau elevi din unitățile de învățământ preuniversitar de stat**

 CAPITOLUL I

 **Dispoziţii generale**

 ART. 1

 Prezenta metodologie reglementează la nivelul unităţilor de învăţământ preuniversitar de stat organizarea şi funcţionarea formaţiunilor de studiu cu mai mult de 2 beneficiari peste efectivul maxim prevăzut la art. 23 alin. (1) din Legea învăţământului preuniversitar nr. 198/2023, cu modificările ulterioare.

 ART. 2

 La nivelul unităţilor de învăţământ preuniversitar de stat, formaţiunile de studiu se constituie în conformitate cu prevederile art. 23 alin. (1) şi (2) şi ale art. 248 alin. (16) din Legea nr. 198/2023, cu modificările ulterioare.

 CAPITOLUL II

 **Aprobarea depăşirii sau diminuării efectivelor formaţiunilor de antepreşcolari, preşcolari sau elevi din unităţile de învăţământ preuniversitar de stat cu cel mult 2 beneficiari de către inspectoratele şcolare judeţene/Inspectoratul Şcolar al Municipiului Bucureşti**

 ART. 3

 (1) Unităţile de învăţământ preuniversitar de stat pot solicita inspectoratelor şcolare judeţene/Inspectoratului Şcolar al Municipiului Bucureşti, denumite în continuare ISJ/ISMB, în situaţii excepţionale, în baza unei justificări a consiliului de administraţie, suplimentarea cu cel mult 2 beneficiari peste efectivul maxim sau, după caz, diminuarea cu cel mult 2 beneficiari sub efectivul minim prevăzut de art. 23 alin. (1) din Legea nr. 198/2023, cu modificările ulterioare.

 (2) Constituie situaţii excepţionale, pentru care se poate aproba funcţionarea formaţiunilor de studiu cu efective mai mari faţă de cele prevăzute în Legea nr. 198/2023, cu modificările ulterioare, următoarele:

 a) revenirea din străinătate a elevilor/preşcolarilor în circumscripţia unei unităţi de învăţământ în care efectivele la clasă/grupă sunt la nivelul maxim şi nu se pot reorganiza colectivele de elevi/preşcolari în timpul anului şcolar;

 b) transferul elevilor/preşcolarilor ca urmare a schimbării domiciliului părinţilor în circumscripţia unei unităţi de învăţământ în care efectivele la clasă/grupă sunt la nivelul maxim şi nu se pot reorganiza colectivele de elevi/preşcolari în timpul anului şcolar;

 c) lipsa resursei umane necesare pentru suplimentarea planului de şcolarizare;

 d) asigurarea dreptului la educaţie copiilor/elevilor care nu pot dovedi cu documente existenţa domiciliului;

 e) alte situaţii care nu pot fi soluționate prin încadrarea în numărul maxim de beneficiari prevăzut de Legea nr. 198/2023, cu modificările ulterioare.

 (3) Consiliul de administraţie al ISJ/ISMB aprobă sau respinge solicitările unităţilor de învăţământ preuniversitar de stat, în urma analizei documentaţiei transmise de către acestea, precum şi a motivării solicitărilor.

 ART. 4

 (1) Documentația transmisă de conducerea unităților de învățământ către ISJ/ISMB conține:

 a) cererea formulată de unitatea de învățământ;

 b) hotărârea consiliului de administrație;

 c) procesul-verbal al şedinţei consiliului de administrație;

 d) descrierea completă a situației, argumentarea că aceasta reprezintă o situaţie excepţională şi că aprobarea acesteia nu va genera nicio formă de segregare şcolară pe criteriile prevăzute la art. 79 alin. (3) din Legea nr. 198/2023, cu modificările ulterioare;

 e) date referitoare la numărul de grupe/clase existente aferente anului de studiu pentru care se realizează solicitarea, numărul de copii/elevi existenți în fiecare grupă/clasă, în conformitate cu informațiile înregistrate în Sistemul informatic integrat al învățământului din România (SIIIR), şi capacitatea fiecărei săli de grupă/clasă;

 f) cererea motivată a părintelui/reprezentantului legal, dacă aceasta este baza solicitării unității de învățământ.

 (2) În situația aprobării unor suplimentări, conform alin. (1), ISJ/ISMB au/are obligația de a informa autoritatea publică locală în vederea asigurării finanțării.

 (3) În termen de 5 zile de la aprobare, la nivelul ISJ/ISMB se operează modificările în SIIIR.

 (4) Situațiile în care ISJ/ISMB constată că la nivelul unității de învățământ există grupe/clase paralele care permit cuprinderea copiilor/elevilor pentru care s-a făcut solicitarea în cadrul acestora în limita maximă prevăzută la art. 23 alin. (1) din Legea nr. 198/2023, cu modificările ulterioare, nu vor fi considerate excepționale, pentru care să fie nevoie de aprobare a ISJ/ISMB în condițiile prezentei metodologii.

 (5) Fac excepție de la prevederile alin. (4) grupele/clasele paralele care se regăsesc în unitatea de învățământ cu personalitate juridică şi în structurile arondate acesteia ori în două sau mai multe structuri, în cazul unităților de învățământ cu personalitate juridică din mediul rural, respectiv în cazul unităților de învățământ cu personalitate juridică din mediul urban unice la nivel de localitate.

 CAPITOLUL III

 **Aprobarea de către Ministerul Educației a depășirii limitelor maxime aprobate de către ISJ/ISMB pentru formațiunile de antepreşcolari, preșcolari sau elevi din unitățile de învățământ preuniversitar de stat**

 ART. 5

 Ministerul Educației poate aproba funcționarea formațiunilor de studiu cu efective mai mari faţă de cele aprobate de către ISJ/ISMB, astfel:

 a) pentru educația timpurie, nivel antepreşcolar:

 (i) grupa mică, mai mult de 11;

 (ii) grupa mijlocie, mai mult de 17;

 (iii) grupa mare, mai mult de 22;

 b) pentru educația timpurie, nivel preșcolar, mai mult de 22;

 c) pentru învățământul primar, mai mult de 24;

 d) pentru învățământul gimnazial, mai mult de 28;

 e) pentru învățământul sportiv şi de artă, mai mult de 26;

 f) pentru învățământul liceal, inclusiv dual, mai mult de 28;

 g) pentru învățământul postliceal, mai mult de 30;

 h) pentru învățământul special:

 (i) antepreşcolari cu sprijin de nivel I - II, mai mult de 9;

 (ii) beneficiari primari cu sprijin special de nivel I - II, mai mult de 10;

 (iii) antepreşcolari cu deficiențe grave de dezvoltare și preșcolari cu sprijin special de nivel III - IV, mai mult de 7;

 (iv) beneficiari primari cu sprijin special de nivel III - IV, mai mult de 8;

 i) pentru învățământul tehnologic special pentru elevi cu deficiențe ușoare şi/sau moderate, mai mult de 14.

 ART. 6

 (1) Pentru situațiile excepționale prevăzute la art. 3 alin. (2) în care unitățile de învățământ preuniversitar de stat solicită ISJ/ISMB aprobarea funcționării grupelor/claselor cu efective în conformitate cu prevederile art. 5, având la bază documentația prevăzută la art. 4 alin. (1), ISJ/ISMB transmit/transmite Ministerului Educației o solicitare în care se precizează pentru fiecare situație numărul de locuri solicitate peste efectivele prevăzute la art. 5, însoțită de:

 a) o notă de fundamentare care să cuprindă:

 (i) descrierea detaliată a fiecărei situații şi argumentarea că fiecare dintre aceste situații reprezintă o situație excepțională şi că aprobarea acestora nu va genera nicio formă de segregare școlară pe criteriile prevăzute la art. 79 alin. (3) din Legea nr. 198/2023, cu modificările ulterioare;

 (ii) pentru fiecare situație, date referitoare la numărul de grupe/clase existente, aferente anului de studiu pentru care se realizează solicitarea, numărul de copii/elevi existenți în fiecare grupă/clasă, în conformitate cu informațiile înregistrate în Sistemul informatic integrat al învățământului din România (SIIIR), numărul de locuri solicitate peste efectivele prevăzute la art. 5 şi capacitatea fiecărei săli de grupă/clasă;

 b) procesul-verbal al ședinței consiliului de administrație al ISJ/ISMB în cadrul căreia au fost analizate situațiile respective.

 (2) La ședința consiliului de administrație al ISJ/ISMB în cadrul căreia sunt analizate situațiile excepționale în care unitățile de învățământ preuniversitar de stat solicită ISJ/ISMB aprobarea funcționării grupelor/claselor cu efective în conformitate cu prevederile art. 5, având la bază documentația prevăzută la art. 4 alin. (1), sunt invitați, obligatoriu, cu statut de observatori:

 - reprezentanți ai federațiilor sindicale reprezentative din învățământul preuniversitar (care au membri în unitatea respectivă);

 - un reprezentant al structurilor asociative reprezentative ale părinților din învățământul preuniversitar (care au membri în unitatea respectivă) sau un reprezentant al consiliului reprezentativ al părinților din unitatea respectivă;

 - un reprezentant al consiliului județean/consiliului municipiului București al elevilor.

 (3) Direcția de resort din cadrul Ministerului Educației analizează solicitările de suplimentare, comparativ cu datele înregistrate în SIIIR, și comunică ISJ/ISMB aprobarea/respingerea solicitării, cu avizul secretarului de stat care are în coordonare învățământul preuniversitar.

 (4) În situația în care se constată că prin aprobarea solicitării se depășește cifra de școlarizare aprobată, Ministerul Educației comunică ISJ/ISMB și suplimentarea corespunzătoare a cifrei de școlarizare.

 (5) Pentru situațiile de suplimentare aprobate, ISJ/ISMB are obligația de a informa autoritatea publică locală în vederea asigurării finanțării și de a opera respectivele suplimentări în SIIIR.

 CAPITOLUL IV

 **Dispoziții finale**

 ART. 7

 Pentru grupele/clasele în funcțiune în anul școlar 2023 - 2024, efectivele de copii/elevi la grupă/clasă se stabilesc în baza legislației valabile la momentul constituirii grupelor/claselor respective, până la finalizarea nivelului de învățământ.

 ART. 8

 Prevederile prezentei metodologii se aplică începând cu anul școlar 2024 - 2025, gradual, pentru grupele/clasele de început de nivel de învățământ.

 ART. 9

 În cuprinsul prezentei metodologii, începând cu data reorganizării inspectoratelor școlare județene/Inspectoratului Școlar al Municipiului București, denumirea de "inspectorat școlar județean/Inspectoratul Școlar al Municipiului București (ISJ/ISMB)" se înlocuiește cu denumirea "direcție județeană de învățământ preuniversitar/Direcția Municipiului București de Învățământ Preuniversitar (DJIP/DMBIP)".

 ---------------